**Likumprojekta “Grozījumi likumā “Par nodokļiem un nodevām”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi likumā “Par nodokļiem un nodevām” (turpmāk – Projekts) ir sagatavots, lai izpildītu Ministru kabineta 2018.gada 7.augusta sēdes protokollēmuma Nr.37 73.§ 5.punktu un pilnveidotu likumā “Par nodokļiem un nodevām” ietverto regulējumu attiecībā uz elektroniskās darba laika uzskaites sistēmu (turpmāk – EDLUS) un vienoto elektroniskās darba laika uzskaites datubāzi (turpmāk – VEDLUDB).Tāpat Projekts paredz pilnveidot tiesisko regulējumu nodokļu administrēšanas jomā, paredzot jaunu nodokļu parāda saistību pastiprināšanas veidu – kredītiestādes izsniegtu garantiju.Regulējums stāsies spēkā 2019.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2018.gada 7.augusta sēdes protokollēmuma Nr.37 73.§ 5.punkts un Finanšu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ***1. Par regulējumu attiecībā uz EDLUS un VEDLUDB***Saeimā 2017.gada 22.jūnijā tika pieņemts likums “Grozījumi likumā “Par nodokļiem un nodevām””, kas paredz ieviest elektronisko darba laika uzskaiti būvniecībā. Elektroniskās darba laika uzskaites ieviešana paredzēta šādos posmos:- 1.posms – EDLUS ieviešana būvlaukumos – no 2017.gada 1.oktobra;- 2.posms – EDLUS uzkrāto datu nodošana glabāšanai centralizēti uz VEDLUDB – no 2019.gada 1.janvāra.Saskaņā ar likuma “Par nodokļiem un nodevām” 112.panta piekto daļu VEDLUDB izveide un uzturēšana var tikt deleģēta privātpersonai, noslēdzot deleģēšanas līgumu atbilstoši Valsts pārvaldes iekārtas likumā noteiktajai kārtībai.2018.gada 7.augustā Ministru kabinetā (protokols Nr.37 73.§) tika izskatīs Ekonomikas ministrijas sagatavotais Informatīvais ziņojums “Par Ministru kabineta 2017.gada 22.augusta protokola Nr.40 40.§ 4.punkta atzīšanu par spēku zaudējušu”. Ievērojot minētā protokollēmuma 2. un 3.punktu, Būvniecības valsts kontroles birojs (turpmāk – BVKB) noteikts par VEDLUDB pārzini un turētāju, kā arī Ministru kabineta 2017.gada 22.augusta protokollēmuma (prot. Nr.40 40.§) 4.punkts atzīts par aktualitāti zaudējušu.Ministru kabineta 2018.gada 7.augusta sēdes (protokols Nr.37 73.§) protokollēmuma 5.punkts paredz uzdevumu Finanšu ministrijai sagatavot grozījumus likumā “Par nodokļiem un nodevām”, nosakot, ka dati no EDLUS nododami uz VEDLUDB ar 2019.gada 1.jūliju, precizēt 112.panta trešo daļu, nosakot, ka Centrālajai statistikas pārvaldei nepieciešamie dati statistikas vajadzībām netiek anonimizēti, izslēgt no likuma 112.panta piekto un sesto daļu, noteikt, kādu datu labošana ir atļauta (personas vārds, uzvārds, personas kods), izslēgt likuma 114.panta pirmās daļas prasību par datu dzēšanu pēc to nodošanas VEDLUDB, precizēt 115.panta otro daļu un paredzēt kārtību datu ievietošanai sistēmas darbības pārtraukumu gadījumā, kā arī precizēt iesniedzamos datu laukus.**Projektā ietvertie grozījumi likumā “Par nodokļiem un nodevām”:****VEDLUDB turētājs un EDLUS datu nodošana uz VEDUDB**Ievērojot to, ka atbilstoši Ministru kabineta 2018.gada 7.augusta sēdes (protokols Nr.37 73.§) protokollēmuma 2.punktam BVKB noteikts par VEDLUDB pārzini un turētāju, ir nepieciešams precizēt likumā “Par nodokļiem un nodevām” noteikto regulējumu attiecībā uz VEDLUDB izveidi un uzturēšanu. Līdz ar to ar projekts paredz:- izslēgt likumā “Par nodokļiem un nodevām” normas, kas nosaka, ka VEDLUD izveide un uzturēšana var tikt deleģēta privātpersonai;- izslēgt deleģējumu Ministru kabinetam noteikt kārtību un apmēru, kādā veicama maksa par VEDLUDB izmantošanu, un atbrīvojumus no tās, kā arī saņemto līdzekļu izmantošanas kārtību;- izslēgt deleģējumu Ministru kabinetam noteikt VEDLUDB tehniskās prasības;- pagarināt termiņu, ar kuru tiks uzsākta datu nodošana uz VEDLUDB, proti, ar 2019.gada 1.jūliju. Minētais termiņa pagarinājums ir nepieciešams, lai jaunais VEDLUDB pārzinis un turētājs varētu iestrādāt jaunu moduli esošajā sistēmā (Būvniecības informācijas sistēmā) un uzsākt tā darbību. **Dati, kas tiks nodoti Centrālajai statistikas pārvaldei** Saskaņā ar likuma “Par nodokļiem un nodevām” 112.panta trešo daļu VEDLUD dati, kas nesatur fizisko personu identificējošu informāciju, var tikt izmantoti būvniecības politikas veidošanai un būvniecības nozares vispārīgās pārraudzības īstenošanai, kā arī oficiālās statistikas nodrošināšanai.Lai Centrālā statistikas pārvalde (turpmāk – CSP) varētu salīdzināt VEDLUDB datus ar no citām valsts informācijas sistēmām saņemtajiem datiem, piemēram, no Valsts ieņēmumu dienesta (turpmāk – VID), CSP nepieciešamie VEDLUDB dati statistikas vajadzībām nevar tikt anonimizēti.Vienlaikus informācija par darbinieku nostrādātājam stundām būvlaukumos CSP ir nepieciešama, lai nodrošinātu Oficiālās statistikas programmas pielikuma 1. tabulas 14. sadaļas “Darba samaksas statistika’’ rādītāju apkopošanu un izplatīšanu. Statistiskie rādītāji par darbinieku nostrādātajām stundām un arī citi rādītāji, kuru aprēķiniem tiek izmantotas nostrādātās stundas, tiek apkopoti, pildot Padomes 1998. gada 19. maija Regulas (EK) Nr.1165/98 par īstermiņa statistiku, Eiropas Parlamenta un Padomes 2003. gada 27. februāra Regulas (EK) Nr.450/2003 par darbaspēka izmaksu indeksu, Padomes 1999. gada 9. marta Regulas (EK) Nr.530/1999 par strukturālo statistiku attiecībā uz izpeļņu un darbaspēka izmaksām, kā arī Eiropas Parlamenta un Padomes 2013. gada 21. maija Regulas (ES) Nr. 549/2013 par Eiropas nacionālo un reģionālo kontu sistēmu Eiropas Savienībā prasības. Administratīvie dati tiek izmantoti arī neatbildētības kļūdu minimizēšanai, respondentu iesniegto datu analīzei un rādītāju kvalitātes novērtēšanai un uzlabošanai, kā arī apsekojumu izlašu kalibrēšanai. Nostrādāto stundu rādītāja kvalitāte būtiski ietekmē ceturkšņa darbaspēka izmaksu indeksa, kas ir viens no galvenajiem Eiropas ekonomikas īstermiņa statistikas rādītājiem, kvalitāti, tāpēc CSP ir svarīgi saņemt visu nepieciešamo informāciju, kas nodrošinātu nostrādāto stundu rādītāja kvalitātes analīzi un kvalitātes uzlabošanu.Tādējādi Projekts paredz grozījumus likumā “Par nodokļiem un nodevām”, nosakot, ka CSP izmanto VEDLUDB datus darba samaksas statistikas analīzei un novērtējumam.**EDLUS definīcija**Ņemot vērā to, ka EDLUS tiek reģistrēts un uzskaitīts ne tikai laiks, kurā persona veic darba pienākumus būvlaukumā, bet arī laiks no brīža, kad persona ieradās būvlaukumā, līdz brīdim, kad persona to atstāja, t.sk. Darba likumā noteiktie pārtraukumi darbā, ar Projektu tiks precizēta likumā noteiktā EDLUS definīcija, kā arī paredzēts, ka EDLUS tiek uzskaitīti dati par summāro laiku. Summārais laiks ir kalendāra mēneša ietvaros sasummētais laiks, ko būvlaukumā nodarbinātā persona pavadījusi būvlaukumā, veicot darba pienākumus būvdarbu līguma izpildei, un laiks, ko persona pavadījusi būvlaukumā, nepildot darba pienākumus, piemēram, sagatavojoties darbam, kā arī pārtraukumi darbā, ja persona nav atstājusi būvlaukumu pārtraukuma laikā.**Apakšuzņēmēja definīcija**Ņemot vērā to, ka būvlaukumā atsevišķu būvniecības darbu veikšanai komersantu piesaista ne tikai galvenais būvdarbu veicējs, bet arī būvniecības ierosinātājs, Projektā precizēta apakšuzņēmēja definīcija, nosakot, ka likuma “Par nodokļiem un nodevām” izpratnē par apakšuzņēmēju uzskata arī būvniecības ierosinātāja nolīgto personu vai savukārt tās nolīgto personu. Termins būvniecības ierosinātājs tiek lietots atbilstoši Būvniecības likumā lietotajai terminoloģijai, proti, ievērojot būvniecību reglamentējošajos normatīvajos aktos noteikto attiecībā uz to personu, kas var ierosināt būvniecību.**EDLUS datu reģistrēšana un rīcība EDLUS darbības pārtraukuma gadījumā** Lai novērstu likumā “Par nodokļiem un nodevām” noteiktā regulējuma atšķirīgu interpretāciju, Projektā tiek precizētas esošās normas, nosakot, ka nedrīkst labot vai mainīt laiku, kad būvlaukumā nodarbinātā persona ieradusies būvlaukumā un atstājusi to, kā arī summāro laiku. Tāpat nav labojami vai maināmi EDLUS dati par laiku, kad persona, kas uzturas būvlaukumā un nav nodarbināta būvdarbu veikšanā, ieradusies būvlaukumā, atstājusi to, kā arī nav labojams vai maināms minētās personas atrašanās laiks būvlaukumā. Nav labojami vai maināmi dati par ar būvniecības ierosinātāju noslēgtā līguma datumu un summu. Savukārt, ja tiek koriģēti (laboti, dzēsti, mainīti vai papildināti) citi EDLUS dati, kas nav noteikti kā tādi, kurus labot vai mainīt nedrīkst (t*.i., personas vārds, uzvārds, personas kods (ja personai nav personas koda, — dzimšanas datums, mēnesis un gads vai vīzas vai uzturēšanās atļaujas numurs, kas apliecina, ka ārvalstniekam piešķirtas tiesības uz nodarbinātību), amats, darba devēja nosaukums vai vārds un uzvārds (ja darba devējs ir fiziskā persona), darba devējam piešķirtais Latvijas Republikas Uzņēmumu reģistra vienotais reģistrācijas numurs vai personas kods (ja darba devējs ir fiziskā persona), vai cits identifikācijas numurs (ja darba devējs ir ārvalstī reģistrēta juridiskā persona), būvatļaujas numurs vai nekustamā īpašuma objekta kadastra apzīmējums (ja būvatļauja nav izsniegta)*), tad EDLUS ir jānodrošina notikumu auditācijas pieraksti ar informāciju par attiecīgajiem koriģējumiem, tajā skaitā, identificējoša informācija par korekcijas veicēju, korekcijas veikšanas datumu un laiku, veikto korekciju (dati dzēsti, laboti, mainīti vai papildināti) un koriģētajiem datiem (vērtība pirms un pēc labošanas vai mainīšanas).Vienlaikus, lai nodrošinātu, ka būvlaukumos tiek ieviestas tādas EDLUS, kas nodrošina EDLUS ieviešanas mērķu sasniegšanu, t.i., reģistrētu, uzskaitītu un glabātu datus par nodarbināto personu nostrādātajām stundām būvlaukumā, un novērstu, ka EDLUS dati tiek mainīti, lai slēptu patieso būvlaukumā nostrādāto laiku, Projektā ietvertas normas, kas precīzi nosaka ne tikai to, kādi EDLUS dati var tikt koriģēti, bet nosaka arī, ka EDLUS, tajā skaitā, tās programmatūrā, nedrīkst iestrādāt tādus risinājumus, kas veic automātiskas vai iepriekš ieprogrammētas darbības attiecībā uz EDLUS reģistrēto datu mainīšanu, labošanu vai dzēšanu, būvlaukumā nodarbināto personu darba laika reģistrāciju, tajā skaitā automātiski reģistrē laiku, kad persona ieradusies būvlaukumā un atstājusi to, vai atskaita no EDLUS reģistrētajiem datiem darba tiesiskās attiecības reglamentējošajos normatīvajos aktos paredzētos pārtraukumus darbā.Tāpat Projektā ietverts regulējums par rīcību gadījumos, kad EDLUS darbībā bijuši tādi traucējumi, kas liedza datu reģistrāciju vai uzskaiti EDLUS vispārējā kārtībā. Projektā ietvertais regulējums paredz, ka šajā gadījumā datus reģistrē un uzskaita īpašā kārtībā: EDLUS reģistrējamā informācija ir uzskaitāma manuāli (piemēram, ievadot datus ar roku Word dokumentā) vai ar individuāli pielāgoto ierīci vai informācijas tehnoloģiju risinājumu, ja sistēmas darbības traucējumi neietekmēja datu elektronisku reģistrāciju vai uzskaiti (piemēram, dati tiek piefiksēti aplikācijā, bet traucējuma dēļ netiek padoti uz EDLUS). Pēc traucējumu novēršanas (bet ne vēlāk kā trīs darba dienu laikā) sistēmas darbības traucējumu periodā reģistrētie un uzskaitītie dati ir jāreģistrē EDLUS manuāli (ja dati tika uzskaitīti manuāli) vai elektroniski, ja sistēmas darbības traucējumi neietekmēja datu elektronisku reģistrāciju vai uzskaiti individuāli pielāgotajā ierīcē vai informācijas tehnoloģiju risinājumā (piemēram, ja dati tika piefiksēti aplikācijā, tad dati tiek elektroniski padoti no aplikācijas uz EDLUS). Reģistrējot datus īpašā kārtībā, obligāti jānodrošina pazīme un notikumu auditācijas pieraksti par minēto datu uzskaiti un reģistrāciju EDLUS īpašā kārtībā. Šajā gadījumā auditācijas pierakstiem ir jānodrošina vismaz šāda informācija - veikto datu uzskaites un reģistrācijas EDLUS darbības datums un laiks, veiktā darbība (t.i., EDLUS papildināts ar datiem par to periodu, kad EDLUS nedarbojās), EDLUS reģistrētie dati, identificējoša informācija par autoru, kas veica minētās darbības EDLUS.**EDLUS reģistrēto datu novirze**Ar Projektu ir paredzēts, ka EDLUS reģistrētie dati ietver arī darba tiesiskās attiecības reglamentējošajos normatīvajos aktos paredzētos pārtraukumus darbā. Atbilstoši Darba likumā noteiktajam regulējumam darba dēvēji un darba ņēmēji var vienoties par pārtraukumu izmantošanu un ilgumu. Līdz ar to galvenie būvdarbu veicēji izvēlējās dažādus risinājumus attiecībā uz pārtraukumu uzskaiti EDLUS – to ietverot vai neietverot EDLUS uzskaitītajos datos. Pašlaik likums “Par nodokļiem un nodevām” paredz, ka EDLUS reģistrētie dati par būvlaukumā nodarbinātas personas darba stundām kalendāra mēneša ietvaros par 10 procentiem var atšķirties no faktiski uzskaitītajām darba stundām, kas izmantotas darba samaksas aprēķināšanai par darbu būvlaukumā.Ņemot vērā, ka Projekts paredz EDLUS uzskaitītajos datos ietvert arī darba tiesiskās attiecības reglamentējošajos normatīvajos aktos paredzētos pārtraukumus darbā, kā arī EDLUS uzskaitītajos datos tiek ietverts laiks no brīža, kad persona ieradās būvlaukumā, līdz brīdim, kad persona to atstāja, pieļaujamā novirze (atšķirība starp faktiski uzskaitītājam darba stundām un darba stundām, kas izmantotas darba samaksas aprēķināšanai par darbu būvlaukumā) ir palielināta no 10% līdz 20%.Ņemot vērā to, ka elektroniskā darba laika uzskaite ir jauns risinājums ēnu ekonomikas ierobežošanai būvniecībā, pašlaik likuma “Par nodokļiem un nodevām” pārejas noteikumu 198.punkts paredz, ka periodā no 2018. gada 1. oktobra līdz 2019.gada 30.septembrim šī pieļaujamā novirze var būt 15 %. Tā kā Projektā paredzēts palielināt šo pieļaujamo novirzi līdz 20%, paredzot labvēlīgāku nosacījumu, un lai to varētu piemērot jau no grozījumu spēkā stāšanās brīža, nepieciešams precizēt likuma “Par nodokļiem un nodevām” pārejas noteikumu 197. un 198.punktu, proti, 197.punktā svītrot atsauci uz likuma “Par nodokļiem un nodevām” 115.panta otro daļu un precizēt 198.punkta 2.apakšpunktu, nosakot, ka pieļaujamā novirze 15% apmērā ir piemērojama līdz 2018. gada 31. decembrim.**EDLUS datu glabāšanas termiņš**Šobrīd likums “Par nodokļiem un nodevām” paredz, ka EDLUS reģistrētie un uzkrātie dati pēc to nodošanas iekļaušanai VEDLUDB dzēšami no EDLUS. Vienlaikus likums “Par nodokļiem un nodevām” paredz, ka VEDLUDB turētājs nodrošina galvenā būvdarbu veicēja nodoto datu uzkrāšanu, glabāšanu, izsniegšanu un tiešsaistes piekļuvi kontrolējošām institūcijām trīs gadus no būvlaukumā nodarbināto personu darba laika uzskaites datu reģistrēšanas brīža EDLUS.Savukārt ar Projektu ir paredzēts, ka galvenajam būvdarbu veicējam jānodrošina EDLUS reģistrēto un uzkrāto datu glabāšanu Latvijas teritorijā izvietotajos energoneatkarīgajos datu nesējos, tajā skaitā datu centru serveros, trīs gadus no būvlaukumā nodarbināto personu darba laika uzskaites datu reģistrēšanas brīža EDLUS, un tikai pēc minētā termiņa dati no EDLUS dzēšami. Saskaņā ar likuma “Par nodokļiem un nodevām” 18.panta pirmās daļas 2.punktu VID ir pienākums kontrolēt nodokļu, nodevu, kā arī citu valsts noteikto maksājumu aprēķināšanas un maksāšanas pareizību. Turklāt, ņemot vērā likuma “Par nodokļiem un nodevām” 23.panta pirmajā daļā noteikto, kontrolējamais periods ir trīs gadi pēc normatīvajos aktos noteiktā maksāšanas termiņa. Ņemot vērā minēto, un lai nodrošinātu VID iespēju EDLUS reģistrētos datus izmantot ar nodokļiem un nodevām apliekamā objekta noteikšanai un kontrolei, nepieciešams noteikt, ka dati ir uzglabājami trīs gadus. Savukārt likuma “Par nodokļiem un nodevām” 16.panta pirmās daļas 6.punktā arī nodokļu maksātājiem ir ietvertas tiesības iesniegt iesniegumu par nodevu samaksas pārskatīšanu, nodokļu deklarācijas labojumu vai precizējumu triju gadu laikā pēc konkrētajos likumos noteiktā maksāšanas termiņa. Vienlaikus nodokļu administrācija pēc nodokļu revīzijas (audita), nosakot vai precizējot nodokļu un informatīvo deklarāciju sastāvdaļās norādāmās summas, apliekamos ienākumus (zaudējumus), nodokļu (nodevu) aprēķinus, soda naudu var uzlikt triju gadu laikā pēc normatīvajos aktos noteiktā maksāšanas termiņa. Ievērojot minēto, ir precizēts datu glabāšanas EDLUS termiņš.Vienlaikus, ņemot vērā to, ka galvenajam būvdarbu veicējam būs jānodrošina EDLUS reģistrēto un uzskaitīto datu glabāšana trīs gadus, un, lai nedublētu glabājamās informācijas apjomu, ar Projektu ir paredzēts, ka uz VEDLUDB nebūs jānodod EDLUS notikumu auditācijas pieraksti, bet tie būs glabājami EDLUS.**EDLUS ieviešanas slieksnis**2017.gadā 1.oktobrī EDLUS tika ieviests tā saucamajos “lielajos” būvlaukumos, t.i., jaunas trešās grupas būves būvlaukumā un būvlaukumā, kurā tiek veikti būvdarbi, kuru izmaksas ir 1 miljons euro vai vairāk.Kā liecina pētnieka A.Saukas pētījumā “Ēnu ekonomika Latvijas būvniecības nozarē 2015 – 2017” sniegtā informācija, lai arī ēnu ekonomikas apjoms būvniecības nozarē kopš 2015.gada ir samazinājies, tas joprojām ir augsts – 35.2% no IKP. Savukārt aplokšņu algas ir lielākā ēnu ekonomikas īpatsvara komponente būvniecībā, t.i., 2017.gadā 32.1% no faktiski izmaksātās darbinieku algas. Savukārt darbinieku skaita neuzrādīšana 2017.gadā sastāda 17.6% no attiecīgā gada pārskata gada faktiskā darbinieku skaita. Vidējais nostrādāto stundu skaits vienai darba vietai mēnesī būvniecības nozarē ir 120 stundas [[1]](#footnote-1)Normālais darba laiks mēnesī ir 168 stundas (8 h darba diena \* 21 darba diena mēnesī =168 h/mēnesī).Savukārt saskaņā ar VID datiem pārskatā “Vispārējā nodokļu maksāšanas režīmā strādājošo darba devēju skaita sadalījums pēc vidējiem aprēķinātajiem darba ienākumiem 2017.gadā\*” norādīto informāciju 51 % darba devēji būvniecībā darba ņēmējiem aprēķinājuši darba ienākumus, kas ir mazāki par vai vienādi ar valstī noteikto minimālo darba algu (380 euro), 14.5% darba devēji būvniecībā darba ņēmējiem aprēķinājuši darba ienākumus 0 euro.[[2]](#footnote-2)Minētie dati atspoguļo to, ka ēnu ekonomikas īpatsvars būvniecībā joprojām ir augsts un būtiskākās ēnu ekonomikas būvniecībā komponentes ir aplokšņu algas un darbinieku skaita neuzrādīšana.Tādējādi, lai mazinātu ēnu ekonomiku būvniecības nozarē un elektroniskā darba laika uzskaite aptvertu plašāku būvniecības sektoru, Projekts paredz no 2020.gada 1.janvāra EDLUS ieviešanu arī būvlaukumā, kurā būvdarbu izmaksas ir 200 000 *euro* vai vairāk. Saskaņā ar VID veikto aprēķinu (detalizētu aprēķinu sk.anotācijas III sadaļas 6.punktā) paredzams, ka, paplašinot objektu loku, kuros ieviešama EDLUS, papildus nodokļos valsts budžetā tiks iekasēti 1,69 miljoni *euro*.**Galvenā būvdarbu veicēja pienākumi**Lai nodrošinātu EDLUS ieviešanas mērķu sasniegšanu, t.i., EDLUS reģistrētu, uzskaitītu un glabātu datus par būvlaukumā nodarbināto personu nostrādātajām stundām būvlaukumā, un novērstu, ka EDLUS dati tiek laboti, mainīti vai dzēsti, ar Projektā ietverto regulējumu tiek nostiprināts galvenā būvdarbu veicēja pienākums nodrošināt EDLUS reģistrēto datu aizsardzību. Tāpat Projekts paredz pienākumu galvenajam būvdarbu veicējam veikt EDLUS reģistrējamo datu manuālu uzskaiti par periodu, kad EDLUS ir bijuši tādi traucējumi, kas liedza datu reģistrāciju vai uzskaiti EDLUS, kā arī nosaka pienākumu reģistrēt EDLUS manuāli uzskaitītos datus ne vēlāk kā trīs darba dienu laikā pēc EDLUS darbības traucējumu novēršanas. Ņemot vērā to, ka apakšuzņēmējam, ievērojot likumā “Par nodokļiem un nodevām” noteikto, ir pienākums informēt galveno būvdarbu veicēju par EDLUS darbības traucējumiem, kā arī ir jānodrošina kontrole pār to, lai tā darba ņēmēji vai piesaistītās personas reģistrētu savu darba laiku EDLUS, Projekts paredz pienākumu galvenajam būvdarbu veicējam nodrošināt apakšuzņēmējam EDLUS reģistrētos un uzkrātos datus par tā darba ņēmējiem vai piesaistītajām personām.***2.  Par regulējumu attiecībā uz kredītiestādes garantijām***No likuma “Par nodokļiem un nodevām” 28. panta sestās daļas izriet, ka nodokļa pārmaksa, kuras pamatotība tiek papildus izvērtēta, netiek atmaksāta līdz nodokļu revīzijas (audita) beigām, ja nodokļu maksātājs neiesniedz šā panta piektajā daļā minēto galvojumu vai negarantē šīs summas atmaksāšanu ar ķīlu. Tātad, šobrīd iespējamā nodokļa parāda saistība var tikt pastiprināta tikai ar galvojumu vai nodrošināta ar ķīlu saskaņā ar Civillikuma noteikumiem. Vienlaikus VID ir konstatējis, ka nodokļu maksātāji nodokļu parādu saistību pastiprināšanai iesniedz arī banku garantijas, kas tiek izdotas saskaņā ar Starptautiskās tirdzniecības palātas noteikumiem “Vienotie pieprasījuma garantijas noteikumi” (publikācija Nr. 758, 2010. gada redakcija), kurus piemēro darījumos ar ievērojamām naudas summām, pieprasot garantiju izsniegšanu. Šādos gadījumos trešā persona (kredītiestāde) garantē par citas personas jeb parādnieka saistībām un šo saistību neizpildes gadījumā apņemas garantijas adresātam samaksāt konkrētu naudas summu.Pamatojoties uz starptautisko praksi un Starptautiskās tirdzniecības kameras (*International Chamber of Commerce*) Banku tehnikas un prakses komisijas apstiprinātajiem banku garantijas unificētajiem noteikumiem (*Uniform Rules for Demand Guarantees*), J. Rozenfelds ir analizējis bankas izdotas garantijas saistību ar galvojumu un pamatojis tēzi, ka terminiem “galvojums” un “garantija” ir atšķirīga nozīme, ko neatspoguļo Civillikums (Zinātnisks pētījums. Kalvis Torgāns, zvērināts advokāts, profesors, dr. habil. iur., LZA akadēmiķis Rīga, 2007. gads).Tādējādi, ņemot vērā, ka kredītiestādes izsniegtās garantijas ir balstītas uz Starptautiskās tirdzniecības palātas noteikumiem un Civillikuma normas par galvojumu šajos gadījumos nav piemērojamas, likuma “Par nodokļiem un nodevām” 28. panta regulējums ir papildināms ar jaunu nodokļu parāda saistību pastiprināšanas veidu – kredītiestādes izsniegtu garantiju. Līdz ar to turpmāk nodokļu maksātājam, lai saņemtu pārmaksāto nodokli, kura pamatotība tiek vērtēta nodokļu revīzijā (auditā), būs tiesības iespējamo nodokļa parāda saistību pastiprināt ne tikai ar galvojumu vai nodrošināt ar ķīlu, bet arī ar kredītiestādes izsniegtu garantiju, savukārt VID, lai nodokļu maksātājam atmaksātu pārmaksāto nodokļu summu, kura pamatotība vēl nav apstiprinājusies nodokļu revīzijas (audita) laikā, būs tiesības cita starpā prasīt iesniegt kredītiestādes izsniegtu garantiju.Projektā ietvertais regulējums, izņemot normu, kas paredz paplašināt EDLUS lietošanu, stāsies spēkā 2019.gada 1.janvārī. Regulējums par EDLUS lietošanas paplašināšanu stāsies spēkā 2020.gada 1.janvārī. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, VID, Ekonomikas ministrija |
| 4. | Cita informācija | Likumprojektā noteiktā regulējuma izstrādei tika rīkotas vairākas sanāksmes, kurās piedalījās VID, Ekonomikas ministrijas un biedrības “Latvijas Būvuzņēmēju partnerība” pārstāvji.Projekta 5.pants paredz grozījumus likumā “Par nodokļiem un nodevām” ietvertajos deleģējumos Ministru kabinetam (spēkā esošā likuma 112.panta ceturtā un sestā daļa), t.i., izslēgt deleģējumu Ministru kabinetam noteikt kārtību un apmēru, kādā veicama maksa par VEDLUDB izmantošanu, un atbrīvojumus no tās, kā arī saņemto līdzekļu izmantošanas kārtību un izslēgt deleģējumu Ministru kabinetam noteikt VEDLUDB tehniskās prasības. Ņemot vērā to, ka minētie Ministru kabineta noteikumi vēl nav izstrādāti, Projektā ietvertais neietekmē spēkā esošo tiesību normu sistēmu. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā ietvertais tiesiskais regulējums attiecas uz galveno būvdarbu veicēju, apakšuzņēmēju un personām, kas nodarbinātas jaunas trešās grupas būves būvniecībā vai būvdarbos, kuru izmaksas veido 1 miljonu euro vai vairāk.No 2020.gada 1.janvāra Projektā ietvertais tiesiskais regulējums attieksies arī uz galveno būvdarbu veicēju, apakšuzņēmēju un personām, kas nodarbinātas jaunas trešās grupas būves būvniecībā vai būvdarbos, kuru izmaksas veido 200 000 euro vai vairāk.Projektā ietvertais tiesiskais regulējums, kas paredz iespēju iesniegt kredītiestādes garantiju, skar nodokļu maksātājus un kredītiestādes. |
| 2. | Tiesiskā regulējuma ietekme uz tautsaimniecību un administratīvo slogu | Ar Projektu tiek risināti tādi nozīmīgi jautājumi kā ēnu ekonomikas mazināšana, nepareizas laika uzskaite būvniecībā mazināšana/novēršana, nodokļu nomaksas veicināšana, līdz ar to izmaksas un administratīvais slogs EDLUS nodrošināšanai ir vērtējams kā samērīgs būvniecības nozarē risināmo jautājumu sakārtošanā. Biedrība “Latvijas Būvuzņēmēju partnerība”, kas pārstāv būvniecības nozares uzņēmējus, atbalsta EDLUS ieviešanas sliekšņa mazināšanu nozarē, jo tā sekmēs arī godīgu konkurenci būvniecības sektorā.Projektā ietvertajam tiesiskajam regulējumam, kas paredz iespēju iesniegt kredītiestādes garantiju, ir pozitīva ietekme uz uzņēmējdarbības vidi, jo tā rezultātā nodokļu maksātājam ir iespēja rīkoties ar nodokļu pārmaksu summām, vienlaikus garantējot, ka nepieciešamības gadījumā budžets saņems visus tam pienākošos maksājumus. |
| 3. | Administratīvo izmaksu monetārs novērtējums | Administratīvo izmaksu aprēķinu nav iespējams veikt, ņemot vērā, ka galvenais būvdarbu veicējs var izmantot dažādus risinājumus darba laika būvlaukumā elektroniskai reģistrācijai, EDLUS ieviešanai un datu nodošanai uz VEDLUDB. |
| 4. | Atbilstības izmaksu monetārs novērtējums | Atbilstības izmaksu aprēķinu nav iespējams veikt, ņemot vērā, ka galvenais būvdarbu veicējs var izmantot dažādus risinājumus darba laika būvlaukumā elektroniskai reģistrācijai, EDLUS ieviešanai un datu nodošanai uz VEDLUDB. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2018 | Turpmākie trīs gadi (*euro*) |
| **2019** | **2020** | **2021** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020.gadam | izmaiņas, salīdzinot ar vidēja termiņa budžeta ietvaru 2020.gadam |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi** | **0** | **0** | **0** | **0** | **4 891 226 056** | **+1 694 000** | **+1 694 000** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi, t.sk., | 0 | 0 | 0 | 0 | 333 980 000 | +123 000 | +123 000 |
| *iedzīvotāju ienākuma nodoklis* | 0 | 0 | 0 | 0 | 333 980 000 | +123 000 | +123 000 |
| 1.2. valsts speciālais budžets | 0 | 0 | 0 | 0 | 2 836 932 126 | +1 079 000 | +1 079 000 |
| 1.3. pašvaldību budžets, t.sk., | 0 | 0 | 0 | 0 | 1 335 920 000 | +492 000 | +492 000 |
| *iedzīvotāju ienākuma nodoklis* | 0 | 0 | 0 | 0 | 1 335 920 000 | +492 000 | +492 000 |
| **2. Budžeta izdevumi** | 0 | 0 | 0 | **+133 230** |  | **+40 724** | **+40 724** |
| 2.1. valsts pamatbudžets | 0 | 0 | 0 | +133 230 |  | +40 724 | +40 724 |
| 2.2. valsts speciālais budžets | 0 | 0 | 0 | 0 |  | 0 | 0 |
| 2.3. pašvaldību budžets | 0 | 0 | 0 | 0 | 0 | 0+ | 0 |
| **3. Finansiālā ietekme** | **0** | **0** | **0** | **- 133 230** | **0** | **+1 653 276** | **+1 653 276** |
| 3.1. valsts pamatbudžets | 0 | 0 | 0 | - 133 230 | 0 |  +82 276 |  +82 276 |
| 3.2. speciālais budžets | 0 | 0 | 0 | 0 | 0 | +1 079 000 | +1 079 000 |
| 3.3. pašvaldību budžets | 0 | 0 | 0 | 0 | 0 | +492 000 | +492 000 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | +133 230 | 0 | +40 724 | +40 724 |
| 5. Precizēta finansiālā ietekme |  | 0 |  | 0 |  | +1 694 000 | +1  694 000 |
| 5.1. valsts pamatbudžets | 0 | 0 | +123 000 | +123 000 |
| 5.2. speciālais budžets | 0 | 0 | +1 079 000 | 1 079 000 |
| 5.3. pašvaldību budžets | 0 | 0 | +492 000 | +492 000 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | **Izmaiņas ieņēmumos atbilstoši VID veiktajiem aprēķiniem:****1. Zaudējumi no nelegālās nodarbinātības visā būvniecības nozarē:**Saskaņa ar VID datiem darba algas ienākumi būvniecības nozarē 2017.gadā ir 463 197 840 *euro*, savukārt saskaņā ar A.Saukas pētījuma 2016.gadam datiem darbinieku skaita neuzrādīšana (A.Saukas pētījums 2016.gadam) sastāda 20.5%[[3]](#footnote-3).2016.gada nedeklarētie ienākumi, būvniecības nozares komersantiem, neuzrādot darba attiecības, ir 949 555 560 *euro* (t.i., 20.5%\*463 197 840). Valsts sociālās apdrošināšanas obligāto iemaksu (turpmāk – VSAOI) zaudējumi (2017.gada VSAOI efektīvā likme 33,06%) – 31 392 310 *euro*, iedzīvotāju ienākuma nodokļa (turpmāk – IIN) zaudējumi (2017.gada VSAOI darba ņēmēja daļa kopējā VSAOI summā 30,80%, IIN efektīvā likme - 19,7364%) – 16 832 530 *euro*.**2. Zaudējumi no nepilnīgas darba stundu uzskaites visā būvniecības nozarē:**2017.gada nedeklarētie ienākumi būvniecības nozares komersantiem, neuzrādot pilnu darba laiku (VID aprēķins, kas veikts darba algas plaisas analīzes ietvaros) – 35 971 170 *euro*. VSAOI zaudējumi (2017.gada VSAOI efektīvā likme 33,06%) – 11 892 070 *euro*. IIN zaudējumi (2017.gada VSAOI darba ņēmēja daļa kopējā VSAOI summā 30,80%, IIN efektīvā likme - 19,7364%) – 6 376 520 *euro*. Būvobjektiem vērtībā no 200 000 *euro* līdz 1 000 000 *euro* atbilstošā būvniecības pakalpojumu tirgus daļa sastāda 13.25% *(BVKB informācija par 2017. gadā ekspluatācijā pieņemtajiem objektiem, kuru izmaksas ir 200000 euro un vairāk)*. Ekspertu viedoklis par pasākuma samazināšanas ietekmi uz riska lielumu (optimistiskais scenārijs) – 20%.**Nodokļu ieņēmumi, tūkst. *euro*:**

|  |  |  |
| --- | --- | --- |
|   | 2020 | 2021 |
| **Kopā** | **1 762 000** | **1 762 000** |
| Iedzīvotāju ienākuma nodoklis *((16 832 530+6 376 520)-13.25%\*20%),* t.sk., | 615 000 | 615 000 |
| *valsts budžets* | *123 000* | *123 000* |
| *pašvaldību budžets* | *492 000* | *492 000* |
| Valsts sociālās apdrošināšanas obligātās iemaksas ((31 392 310+11 892 070)\*13.25%\*20%), t.sk., | 1 147 000 | 1 147 000 |
| *valsts speciālajā budžetā* | *1 079 000* | *1 079 000* |
| *valsts fondēto pensiju līmenī* | *68 000* | *68 000* |

**Izmaiņas izdevumos saistībā ar VEDLUDB izstrādes un ieviešanas izmaksām:**1. Atbilstoši EM sniegtajai informācijai VEDLUDB izstrādei 2019.gadā BVKB Būvniecības informācijas sistēmas (turpmāk – BIS) ietvaros nepieciešamas 275,5 cilvēkdienas, vienas cilvēkdienas izmaksas ir 363 *euro*.VEDLUDB izveides izdevumu novērtējums:

|  |  |  |  |
| --- | --- | --- | --- |
| **Nr.** |  | Cilvēkdienas | Izmaksas *euro* |
| **1** | **Prasības kodolam(lietotāji, tiesības, auditi, drošība)** | **85,5** | **31037** |
|   | Ārējo saskarņu lietotāju uzturēšana | 30 |  |
|   | Elektroniskā līgumu slēgšana, par sistēmas lietošanu portālā | 15 |  |
|   | Publiskās darba vietas izveide | 15 |  |
|   | Apziņojumi publiskajā portālā | 10,5 |  |
|   | Eazy BI atskaites | 15 |  |
| **2** | **Prasības darbībām sistēmā** | **75** | **27225** |
|   | Objektu reģistrācija/ielāde no BIS | 15 |  |
|   | Pakalpojumu līgumu reģistrēšana/ielāde | 15 |  |
|   | Darba uzskaites laika reģistrēšana/ielāde | 30 |  |
|   | Datu izgūšana/lejupielāde | 15 |  |
| **3** | **Integrācija - ārējās saskarnes** | **15** | **5445** |
|   | VID (tikai BIS pusē) |  |  |
| **4** | **Publicējamās saskarnes** | **100** | **36300** |
|   | Līgumu reģistrēšana | 30 |  |
|   | Darba uzskaites reģistrēšana | 30 |  |
|   | Datu publicēšana iesaistītajām iestādēm | 40 |  |
|   | **Kopā** | **275,5** | **100 007** |

2. VEDLUDB pielāgošanas un uzturēšanas izdevumi gadā ir 15 001 *euro*. VEDLUDB uzturēšanai un nepieciešamo pielāgojumu veikšanai nepieciešami 15% no izveidošanas izmaksām ik gadu. Pēc BVKB pieredzes viena reģistra vidējās uzturēšanas izmaksas gadā ir 15% no izstrādes izmaksām, kas ietver tehniskās infrastruktūras uzturēšanas izmaksas un funkcionalitātes pielāgošanas izmaksas atbilstoši citu sistēmas daļu izmaiņām. Ievērojot to, ka atbilstoši Ministru kabineta 2018.gada 7.augusta sēdes (protokols Nr.37 73.§) protokollēmuma 5.punktam EDLUS dati uz VEDLUDB ir jāsāk nodot ar 2019.gada 1.jūliju, t.i., VEDLUDB ir jābūt izstrādātam līdz 2019.gada 1.jūlijam, izdevumi VEDLUDB uzturēšanai 2019.gadā sastāda pusi no plānotajiem VEDLUDB pielāgošanas un uzturēšanai izdevumiem gadā, t.i., 7500 *euro* (15 001 / 2=7500).3. VEDLUDB klientu apkalpošanai nepieciešams izveidot pakalpojumu vadītāja amata vietu BVKB, pakalpojumu vadītājam būs jānodrošina arī VEDLUDB izstrādes atbalsts, t.sk., dalība VEDLUDB izstrādes intervijās un prasību definēšanā. VEDLUDB klienti būs gan visi būvlaukumā nodarbinātie, kas varēs iegūt datus par savu būvlaukumā nostrādāto laiku, ģenerāluzņēmēji un apakšuzņēmēji, kam būs jāziņo par nodarbināto būvlaukumā pavadīto laiku, vai noslēgtajiem līgumiem atbilstoši likuma “Par nodokļiem un nodevām” prasībām. Tāpat VEDLUDB klienti būs valsts institūcijas, kurām būs jānodrošina datus. Pakalpojumu vadītāja mēnešalga (11.mēnešalgas grupa) plānota 25 723 *euro* ik gadu, sākot no 2019.gada:

|  |  |  |
| --- | --- | --- |
| 1.1. | Atalgojums 11.mēnešalgas grupa (amata saime/līmenis 19.3./II A)  | 1382 x 12 = gadā 16 584; |
| 1.2. | 10% vispārējās piemaksas | 16 584 x 0,1 = 1658 |
| 1.3. | 10% prēmijas un naudas balvas | 16 584 x 0,1 = 1658 |
| 1.4. | 5% sociālās garantijas | 16 584 x 0,05= 829 |
| 1.5. | Darba devēja soc. nodoklis | 4 994  |
|  | Kopā | 25723 |

 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Kopējais amata vietu skaits EM resorā nemainīsies, jo BVKB amata vieta tiks pārdalīta no Centrālās statistikas pārvaldes. |
| 8. Cita informācija | 2019.gada valsts budžeta sagatavošanas procesā atbilstoši EM iesniegtajām prognozēm tiks precizēti un palielināti ieņēmumi no valsts nodevas par reģistrācijas darbībām būvkomersantu reģistrā un attiecīgi arī palielināti izdevumi EM budžeta programmā 20.00.00 “Būvniecība”, tajā skaitā 2019.gadam 133 230 *euro* apmērā, 2020. un 2021.gadam 40 724 *euro* apmērā ik gadu, lai nodrošinātu VEDLUDB izstrādi un uzturēšanu. |
| **IV. Tiesību akta projekta ietekme uz spēkā esošo tiesību normu sistēmu** |
| **Projekts šo jomu neskar.** |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| **Projekts šo jomu neskar.** |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tiks nodrošināta tālākajā Projekta skaņošanas gaitā. Vienlaikus Projekts tā izstrādes gaitā tika skaņots ar biedrību “Latvijas Būvuzņēmēju partnerība”.  |
| 2. | Sabiedrības līdzdalība projekta izstrādē | 2018.gada 7.augustā Ministru kabinetā (protokols Nr.37 73.§) tika izskatīs Ekonomikas ministrijas sagatavotais Informatīvais ziņojums “Par Ministru kabineta 2017.gada 22.augusta protokola Nr.40 40.§ 4.punkta atzīšanu par spēku zaudējušu”, kurā ir ietverta informācija par nepieciešamajiem grozījumiem likumā “Par nodokļiem un nodevām”, lai pilnveidotu normatīvo regulējumu attiecībā uz elektronisko darba laika uzskaiti būvniecībā. Minētā informatīvā ziņojuma izstrādes laikā ar būvniecības nozari (t.sk. biedrību “Latvijas Būvuzņēmēju partnerība”) tika izdiskutēti nepieciešamie grozījumi likumā “Par nodokļiem un nodevām”, lai pilnveidotu elektronisko darba laika uzskaiti būvniecībā. Vienlaikus Projekts tā izstrādes gaitā tika skaņots ar biedrību “Latvijas Būvuzņēmēju partnerība”, kas 2018.gada 5.septembrī un 2018.gada 8.novembrī sniegusi atzinumus par Projektu. |
| 3. | Sabiedrības līdzdalības rezultāti | Biedrība “Latvijas Būvuzņēmēju partnerība”, lai novērstu likumā “Par nodokļiem un nodevām” ietvertā regulējuma attiecībā uz elektronisko darba laika uzskaiti būvniecībā atšķirīgu interpretāciju, atbalsta regulējuma pilnveidošanas nepieciešamību. Tāpat biedrība atbalsta EDLUS ieviešanas sliekšņa mazināšanu nozarē, jo tas sekmēs arī godīgu konkurenci būvniecības sektorā. Vienlaikus minētā biedrība nepiekrīt vairākiem priekšlikumiem, kas ietverti Projektā. Proti, biedrības ieskatā EDLUS datu labošana ir pieļaujama, ja labojumi ir veikti pamatoti un par to ir veikti auditācijas pieraksti EDLUS, tāpat biedrības ieskatā EDLUS kā par būvlaukumā nodarbinātām personām nav reģistrējama informācija par inženiertīklu ierīkošanas un būvlaukuma uzturēšanas darbos iesaistītajām personām. Šie biedrības iebildumi nav iekļauti Projektā, jo minētais ir izdiskutēts vairākkārt jau elektroniskās darba laika uzskaites būvniecībā regulējuma izstrādes posmā un tika secināts, ka gan datu labošana, gan visu būvlaukumā nodarbināto personu (t.sk. arī to personu, kas veic darbus būvlaukumā, kas tiešā veidā nav uzskatāmi par būves celtniecības darbiem, bet kas tiek veikti, lai būve atbilstu būves prasībām un kritērijiem un varētu tikt nodota ekspluatācijā) nereģistrēšana EDLUS paver iespējas slēpt patiesi nostrādāto laiku būvlaukumā un nodarbināt personas nelegāli. Līdz ar to Projektā noteikts, ka EDLUS reģistrētie dati, kas attiecas uz laiku un personu uzskaiti, nav labojami. Savukārt inženiertīklu ierīkošanas un būvlaukuma uzturēšanas darbos iesaistītās personas ir reģistrējamas EDLUS kā būvlaukumā nodarbinātās personas. Tajā pat laikā, ņemot vērā, ka atsevišķas institūcijas un uzņēmumi sniedz gan maksas pakalpojumus, gan īsteno paveikto darbu, t.sk. kvalitātes, uzraudzību, lemjot par minētās personas darbinieka reģistrāciju EDLUS ir nepieciešams konkretizēt tās plānoto darbību būvobjektā. Piemēram, ja persona ir ieradusies, lai īstenotu tai normatīvajos aktos deleģēto kontroles funkciju, tad persona nav reģistrējama, bet, ja persona veiks darba pienākumus, kas vērsti uz to, lai būve atbilstu būvprojektam, tad persona ir reģistrējama kā nodarbinātais.Tāpat Projektā nav iestrādāts biedrības “Latvijas Būvuzņēmēju partnerība” iebildums par to, ka, aprēķinot summāro laiku EDLUS, ir jāņem vērā Darba likumā noteiktais attiecībā uz summēto darba laiku darbiniekiem. Minētais iebildums nav ņemts vērā, jo EDLUS summārais laiks paredz sasummēt laiku (t.i., diennakts ietvaros), ko personas ir pavadījušas būvlaukumā, un neattiecas uz Darba likumā noteikto summētā darba laika regulējumu.Projektā nav iestrādāti biedrības “Latvijas Būvuzņēmēju partnerība” iebildumi par to, ka likumā “Par nodokļiem un nodevām” ir jānosaka detalizētākas EDLUS tehniskās prasības, kā arī par to, ka EDLUS dati ir glabājami ne tikai Latvijas teritorijā izvietotajos datu centru serveros. Ņemot vērā to, ka likumā “Par nodokļiem un nodevām” ir noteiktas minimālās tehniskās prasības, kā arī EDLUS ir ieviests būvlaukumos jau no 2017.gada 1.oktobra, šobrīd Projektā netiek noteiktas jaunas EDLUS tehniskās prasības. Savukārt, ņemot vērā to, ka EDLUS tiek glabāti fizisko personu dati un tie ir izmantojami nodokļu administrēšanā, darba tiesisko attiecību reglamentējošo normatīvo aktu ievērošanas uzraudzībā un kontrolē, kā arī būvspeciālistu pienākumu izpildes kontrolē, Projektā noteikts, ka EDLUS dati ir glabājami Latvijā izvietotajos datu centru serveros. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VID, Valsts darba inspekcija, EM, BVKB, CSP. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošo institūciju likvidācija vai reorganizācija, struktūra netiek ietekmēta. Izpilde tiks nodrošināta esošo cilvēkresursu ietvaros.  |
| 3. | Cita informācija | Nav. |

Finanšu ministre D.Reizniece-Ozola

M.Valdmane 67095524

Marika.Valdmane@fm.gov.lv

K.Voiniča 67095567

Kristine.Voinica@fm.gov.lv

1. <http://www.sseriga.edu/sites/default/files/2018-08/Enu_ekonomika_buvniecibas_nozare_2015_2017.pdf> [↑](#footnote-ref-1)
2. <https://www.vid.gov.lv/lv/darba-samaksa-1> [↑](#footnote-ref-2)
3. <http://www.sseriga.edu/sites/default/files/2018-08/Enu_ekonomika_buvniecibas_nozare_2015_2016.pdf> [↑](#footnote-ref-3)